

# РЕПУБЛИКА БЪЛГАРИЯ

Заместник-министър на земеделието и храните

………………………………………

……………………………………….. г.

**ОДОБРИЛ,
МИНИСТЪР:**

**Д-Р ГЕОРГИ ТАХОВ**

**ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ**

# ДОКЛАД

от д-р Лозана Василева – заместник-министър на земеделието и храните

**Относно:** Проект на Наредба за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–„е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент

**уважаемИ госпоДИН министър,**

На основание чл. 68, ал. 1, т. 1 във връзка с чл. 70, ал. 2 от Закона за подпомагане на земеделските производители (ЗПЗП), внасям за одобряване проект на Наредба за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–„е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент.

**Причини, които налагат приемането на акта**

В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.

Съгласно чл. 9, ал. 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435 от 6 декември 2021 г.) (Регламент (ЕС) 2021/2115) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.) (Регламент (ЕС) 2021/2116). Предвидено е, че държавите членки са длъжни да изпълняват стратегическите планове по ОСП, одобрени от Комисията. Стратегическият план за развитието на земеделието и селските райони на Република България за периода 2023 – 2027 г., наричан по-нататък „Стратегическия план“, одобрен с решение на Европейската комисия и в съответствие с принципите за публичност и прозрачност е публикуван на интернет страницата на Министерство на земеделието и храните и на интернет страницата на Стратегическия план: <https://www.sp2023.bg/index.php/bg/sprzsr-bg/za-sprzsr>.

Със Закона за изменение и допълнение на Закона за подпомагане на земеделските производители, (обн., ДВ, бр. 102 от 2022 г.), се създава законовата делегация в чл. 68, ал. 1, т. 1 от ЗПЗП, където е предвидено, че министърът на земеделието и храните определя с наредба реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–„е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент.

Наредбата регламентира реда за предоставяне на финансова помощ за инвестиционните интервенции (чл. 73 и 74 от Регламент (ЕС) 2021/2115), интервенциите за стартова подкрепа (чл. 75), интервенциите за сътрудничество – без ЛИДЕР (чл. 77) и обмен на знания и разпространение на информация (чл. 78).

Наредбата урежда и изплащане на помощта по същите интервенции, включително и интервенциите от ЛИДЕР, финансирани от ЕЗФРСР.

Проектът на наредба е структуриран в осем глави, в които се уреждат общи положения, ред за предоставяне на безвъзмездна финансова помощ, условия и ред за изплащане, намаляване, отказ за изплащане и оттегляне на финансовата помощ, както и последващи проверки след извършване на плащане, включително и правила за спазване на задължението за дълготрайност на операциите по интервенциите, за които е предвиден период на мониторинг.

Съгласно ЗПЗП обществените отношения, свързани с прилагане на Стратегическия план са уредени в закона, Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол (обн., ДВ, бр. 82 от 2006 г.), наричана по-нататък „Наредба № 105 от 2006 г.“ и настоящия проект за наредба.

При разработване на правилата, уредени в проекта на наредбата е взет предвид опита от прилагане на Програма за развитие на селските райони за предходните два програмни периода.

На основание чл. 52, ал. 3 от ЗПЗП предоставянето на подпомагане се осъществява в Системата за електронни услуги (СЕУ), като подаването на заявления за подпомагане и комуникацията между кандидата и договарящия орган се извършва по реда на Наредба № 105 от 2006 г.

Съгласно чл. 68, ал. 2 от ЗПЗП ръководителят на Управляващия орган на Стратегическия план утвърждава за всеки прием по интервенциите по чл. 73, 74, 75, чл. 77, параграф 1, букви „а“, „в“–“е“ и чл. 78 от Регламент (ЕС) 2021/2115, включени в Стратегическия план, насоки, определящи условията за кандидатстване и условията за изпълнение на одобрените заявления за подпомагане. В чл. 68, ал. 3 от ЗПЗП е описан реда за тяхното утвърждаване. Проектите на насоки се публикуват на интернет страницата на Стратегическия план и в СЕУ. Определен е минимален срок за изпращане на писмени предложения и възражения по публикуваните проекти и е посочено, че за обсъждането на постъпилите предложения и възражения се прилага глава пета, раздел ІІ от Административнопроцесуалния кодекс.

Със заповед на ръководителя на Управляващия орган на Стратегическия план се утвърждават условията за кандидатстване, условията за изпълнение на одобрените заявления за подпомагане и се определят краен срок за публикуване на разясненията и срок за подаване на заявления за подпомагане.

В чл. 68, ал. 4 от ЗПЗП е предвиден срока и възможността кандидатите да искат разяснения по утвърдените условия за кандидатстване. В чл. 4 от проекта на наредба за Управляващия орган е предвиден по-кратък 7-дневен срок за отговор по исканите разяснения, спрямо досега прилагания подход.

Във връзка с по-доброто насочване на финансова подкрепа, ограничаване на изкуствено създаване на условия и осигуряване на възможност за бърза реакция при кризи (като например наводнения в община Бисер, извънредната ситуация в община Хитрино, войната в Украйна, пандемията от КОВИД 19, африканска чума по свинете и др.) в чл. 3, ал. 2 е предвидено да се създават допълнителни ограничения по отношение условията за допустимост на кандидати, дейности, инвестиции или разходи в условията за кандидатстване, а в чл. 5, ал. 3 заявленията за подпомагане да се подават в по-кратки срокове.

В проектът на наредба е предвиден минимален срок за подаване на заявления за подпомагане от 60 дни. В заповедта за откриване на приема може да има определени два или повече крайни срока за подаване на заявления, с които се определят няколко периода за подаване на заявления с различни начални и крайни дати.

На база констатирани в последните години проблеми във функциониране на информационни системи и регистри, в чл. 5, ал. 5 е предоставена възможност за удължаване на срока за прием на заявления за подпомагане, само когато това е обвързано с кандидатстването по конкретния прием.

С цел намаляване на административната тежест в чл. 6 са включени ограничения за изискване от кандидатите на документи и информация, които са достъпни за договарящия орган.

В чл. 9 и 10 са описани възможностите за оттегляне и промяна на заявлението за подпомагане съгласно предвиденото в Регламент (ЕС) 2021/2116, задължение страната-членка да ги регламентира.

Срокът за извършване на цялостна оценка е до шест месеца от крайната дата за подаване на заявленията за подпомагане. Този срок е определен въз основа на опита от прилагане на Програма за развитие на селските райони.

В чл. 11 е въведена и прилаганата от Държавен фонд „Земеделие“ през предходни програмни периоди процедура за предварителна оценка по критериите за подбор. За ускоряване процеса по разглеждане на проектите, тази процедура може да бъде предвидена в условията за кандидатстване по определени приеми, за които се очаква постъпването на голям брой заявления за подпомагане, за които няма да бъде наличен достатъчен бюджет.

С цел защита интересите на кандидатите, в проекта на наредба е включена процедура за подаване на мотивирани възражения при присъждането на по-малко точки от заявените от кандидата точки от предварителната оценка.

Съгласно чл. 68, ал. 5 от ЗПЗП увеличаване на финансовия ресурс по приема може да се извършва само до публикуване на класирането на заявленията за подпомагане. За да бъде изпълнена разпоредбата на закона в проекта е предвидено, че за заявленията за подпомагане, с които се надхвърля 150 на сто от разполагаемия бюджет не се предоставя безвъзмездна финансова помощ. Чрез този подход се осигурява по-бързо изпълнение на Стратегическия план и дава възможност за провеждане на нови приеми на заявленията, адекватни на актуалните потребности на кандидатите.

Административните проверки ще се извършват за всички заявления за подпомагане и придружаващите ги документи и обхващат всички елементи, които е възможно и целесъобразно да бъдат проверени чрез административни проверки. В проекта на наредба са уредени посещението на място и проверките на място.

В проекта са посочени четири системи за оценка на обоснованост на разходите, които отговарят на предвидените в Стратегическия план. В условията за кандидатстване ще може да се предвижда използването на една или комбинация от различни системи за оценка, в зависимост от спецификата на подпомаганите дейности.

В чл. 13 са описани основанията, въз основа на които заявлението за подпомагане ще получи пълен и частичен отказ за финансиране и съответно ще бъде включено в списъците по ал. 8.

На одобрените кандидати, чрез СЕУ, се изпраща проект на административен договор. В проекта на наредба е описан реда за изменение на административните договори.

Съгласно чл. 9, параграф 1 от Регламент (ЕС) 2021/2116 Разплащателните агенции са службите, отговарящи за управлението и контрола на разходите, финансирани от общия бюджет на Съюза. В тази връзка в проекта на наредба детайлно са уредени административни проверки и проверките на място, които се извършват от Държавен фонд „Земеделие“ на исканията за плащане.

Държавен фонд „Земеделие“ като единствената акредитирана разплащателна агенция следва да извършва плащанията по интервенциите, предмет на правна уредба на проекта на наредба, като спазва бюджетната дисциплина. В проекта са уредени условията и реда за изплащане на помощта. По интервенциите могат да се извършват авансови, междинни и окончателни плащания. В раздел пети на глава трета са уредени специфични разпоредби за плащанията по определени интервенции, различни от общите.

Държавен фонд „Земеделие“ ще изплаща помощта след извършване на необходимите проверките и при спазване на принципите, заложени в чл. 79 от Закона за подпомагане на земеделските производители. Също така, подробно са уредени изискванията, свързани с намаляванията и отказа от плащане на помощта, както и налагането на финансови корекции и административни санкции.

В § 16, ал. 2 от Преходните и заключителни разпоредби към Закона за изменение и допълнение на Закона за подпомагане на земеделските производители (обн., ДВ, бр. 39 от 2024 г., в сила от 1.05.2024 г.) е предвидено за прием 2024 г. по интервенция по чл. 78 от Регламент (ЕС) 2021/2115 условията и редът за изплащане, за отказ за изплащане и намаления на плащанията, и за оттегляне на изплатената финансова помощ да бъдат уредени в тази наредба. Поради това са включени специфични разпоредби.

В отделна глава се уреждат условията и реда за последващите проверки след извършване на плащане, включително и за спазване на задължението за дълготрайност на операциите по интервенциите, за които е предвиден период на мониторинг.

Уредени са и изискванията за осигуряване на видимост на европейското подпомагане и прозрачност при предоставяне на безвъзмездна финансова помощ.

В глава осма са включва и разработване и публикуване на индикативен годишен график.

Проектът на наредба е изготвен от работна група, създадена със
Заповед № РД09 – 530 от 22 май 2023 г. на министъра на земеделието, изменена със Заповед № РД09 – 662 от 3 юли 2023 г. и Заповед № РД09 – 976 от 1 септември 2023 г. на министъра на земеделието и храните. В състава на работната група взеха участие представители на Министерството на земеделието и храните и Държавен фонд „Земеделие“.

**Цели**

Предложените текстове на Наредба за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–“е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент, са насочени към постигане на следните цели:

Насърчаване развитието на интелигентен, конкурентоспособен, устойчив и диверсифициран сектор на селското стопанство, гарантиращ дългосрочна продоволствената сигурност;

Подпомагане и укрепването опазването на околната среда, включително биологичното разнообразие, и действията в областта на климата и да допринася за постигане на целите на Съюза, свързани с околната среда и климата;

Укрепване социално-икономическата структура на селските райони. Създаване на национална правна рамка, уреждаща реда за предоставянето на финансова подкрепа по интервенциите от Стратегическия план, с които ще се осигури ефективно управление на предвидените интервенции за подпомагане и изпълнение на заложените в Стратегическия план специфични цели и индикатори за резултат;

Гарантиране на защитата на финансовите интереси на Съюза чрез създаване на национални правила за управление на средствата чрез система за контрол, налагане на ефективни и пропорционални намаления и законосъобразни откази от плащания.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане. Финансовите средства за плащания по интервенциите от Стратегическият план са предвидени в сметката за средствата от Европейския съюз на Държавен фонд „Земеделие“, като ежегодно Министерският съвет на Република България приема решение за утвърждаване на годишните разчети.

**Очаквани резултати от прилагането на акта**

С приемането на проекта на наредба се очаква да се създаде възможност за осигуряване на финансова подкрепа за ефективно управление и прилагане на Стратегическия план за развитие на земеделието и селските райони за периода 2023 – 2027 г. чрез финансиране на допустимите дейности.

**Анализ за съответствие с правото на Европейския съюз**

Обща правна регламентация на реда за предоставяне на подкрепа е в Регламент (ЕС) 2021/2115 и Регламент (ЕС) 2021/2116.

С проекта на наредба се осигурява изпълнението на Регламент (ЕС) 2021/2116, по-конкретно защитата на финансовите интереси на Европейския съюз, като се урежда при какви условия могат да се намаляват или отказват плащанията, да се оттегля изплатената финансова помощ и се установява реда за налагане на административни санкции, които като условия са уредени в Закона за подпомагане на земеделските производители.

С проекта на наредба не се транспонират нормативни актове на институции на Европейския съюз, поради което не е изготвена и приложена таблица на съответствието с правото на Европейския съюз.

**Информация за проведените обществени консултации**

На 26 август 2024 г. беше проведена работна среща за обсъждане на проекта на наредба с представители на заинтересованите страни.

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**уважаемИ госпоДИН министър,**

Във връзка с гореизложеното и на основание чл. 68, ал. 1, т. 2 във връзка с чл. 70, ал. 2 от Закона за подпомагане на земеделските производители предлагам да издадете приложения проект на Наредба за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–“е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент.

|  |  |
| --- | --- |
| **Приложение:** | 1. Проект на Наредба за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“–“е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Постъпилите предложения и становища от обществената консултация.
 |

**д-р Лозана Василева**

Заместник-министър

Таня Петрова дата

ДЙ/РСР